钦定古今图书集成/明伦汇编/皇极典/第232卷 > 《奏请节用疏》光懋
## 钦定古今图书集成/明伦汇编/皇极典/第232卷 > 《奏请节用疏》光懋

户科都给事中臣光懋题，为国储甚诎，财用有限，伏
乞躬从节俭，以光圣德事，臣等于本月日接出该司
礼监传奉圣旨，“内库银两缺乏，光禄寺银暂取十万
两来用，钦此。”此时该寺之臣，捧奉明旨，搜括该寺素
所蓄积者，将如数以进矣。臣等待罪该科，始闻之，以
为天下之财，供朝廷之用。输之外府者，将以给军国
“之需；藏之内府者，将以供乘舆之用，岂至有不足以
取给于光禄寺哉？”臣等又思之，“光禄上以供膳羞祭
祀，下以备宴赏廪饩，有馀而或蓄之，不足而又取之，
似于国计不为大妨”，臣等复何言哉？然臣等视此，窃
有隐虑焉。“谨始者恒有不克终之念，防微者将以为
杜渐之基。恭俭自人主之盛节，糜费”为侈心之萌芽。
作法于凉，独恐末流之奢也，而况始其事于奢乎？陛
下英年睿智，嗣位之初，务遵理道，设行俭约，亲摛宸
翰，为十二事。首谨天戒，而以樽节用终焉。中外臣工，
仰窥圣心之纯，圣德之厚，所以保民生，寿国脉者，端
有启于是也。何也？“节与不节，君德修否之验，府库盈
虚之由，生民休戚之”本，国家治忽之原，咸于此乎观
之，而所系岂浅鲜哉！夫财用供于有司，所以为人主
用也。而成周式法则掌于太宰，凡其用度取予，一付
于《九式》之成法。故虽一尺之帛、一束之刍，一匪颁之
微、一燕好之私，而举不得过差焉。是以侈心有所惮
而不生，欲心有所节而不纵，非徒以惜民财、裕国用，
亦以“养人主恭俭之德而成令望耳。”陛下之心，如水
未淆，如鉴未尘，一垂意于节省，则凡所谓“谨天戒，任
贤能，收放心，纳忠言”等十一事，均于此乎俱举之矣。
陛下诚以此时太仓充足乎？赋有常供，而用无定数，
一岁犹不足支一岁之用，大司农支持经营，仅能额
办年例，万一突有必不容已之需，将何以取给乎？又
以光禄系内府之财，既有盈馀，不妨御用耶？然在库
之银，积年皇上节俭，寸积丝累，止有此数。后来大婚
诸礼，一皆取办于斯。今日之蓄，正所以为先事之备，
非无用之藏也。一旦取进十万，所馀宁几耶？所馀无
几，而后不节缩，并其无几者不馀矣。恐将有取之外
府银库者，渐不可长也。矧今淮阳大水，民不聊生，两
浙海潮，坏民田亩，正陛下宵衣旰食之时，不宜费取
众以多亏正用。伏愿收回成命，禁勿即取。自今凡百
用度赏使更加樽节，不耗其财于无益之事，不费其
财于无用之地，不施其财于无功之人，则帝王克俭
之德，复见于今日矣。具本谨题

《易经大畜·彖》曰：“大畜，刚健笃实辉光，日新其德。”〈程传〉以
卦之才德而言也，《干》体刚健，《艮》体“笃实。”人之才刚健
笃实，则所畜能大，充实而有辉光。畜之不已，则其德
日新也。

《象》曰：天在山中，“大畜。”君子以多识前言往行，以畜其
德。〈程传〉天为至大、而在山之中，所畜至大之象。君子观
象以大其蕴畜。

《晋》：《象》曰：明出地上，“晋。”君子以自昭明德。〈程传〉君子观明
出地上而益明盛之象，而以自昭其明德，去蔽致知、
昭明德于己也。明明德于天下、昭明德于外也。明明
德在己，故云“自昭。”

《书经商书太甲上》：“慎乃俭德，惟怀永图。”〈蔡传〉伊尹言：“当
谨其俭约之德，惟怀永久之谋。以约失之者，鲜矣。
太甲下德惟治，否德乱。与治同道，罔不兴；与乱同事，
罔不亡。”

“《咸》有一德”，非天私我有商，惟天佑于一德，非商求于
下民，惟民归于一德。“德惟一”，动罔不吉；德二三，动罔
不凶。惟吉凶不僣，在人；惟天降灾祥，在德。

《周书洪范》“六三德：一曰正直，二曰刚克，三曰柔克。
旅獒德盛，不狎侮。狎侮君子，罔以尽人心；狎侮小人，
罔以尽其力。”

《蔡仲之命》，“皇天无亲，惟德是辅。”

《君陈》“黍稷非馨，明德惟馨。”

“必有忍”，其乃“有济。”“有容”，德乃大。

《诗经大雅下》：“武王配于京，世德作求。永言配命，成王
之孚。”

媚兹一人，应侯顺德。永言孝思，昭哉嗣服。

《假乐》“假乐君子，显显令德。宜民宜人，受禄于天。
威仪抑抑，德音秩秩。无怨无恶，率由群匹。”

《周颂烈文》：“无竞维人，四方其训之；不显维德，百辟其
刑之。”

《左传》：子产曰：夫令名，德之舆也。德，国家之基也。有基
无坏，毋亦是务乎？有德则乐，乐则能久。《诗》云：“‘乐只君
子，邦家之基’。有令德也夫，上帝临汝，无贰尔心”，有令
名也夫，恕思以明德，则令名载而行之，是以远至迩
安。

《易川灵图》：“黄气抱日，辅臣纳忠，德至于天。日抱戴，
至德之萌，五星若贯珠。”

《诗》含神雾，德化充塞，照润八冥，则鸾臻也。

《春秋孔演图》：王者德政，海内富昌，则镇星入阙。
《春秋潜潭巴》：“君德应阳，君臣得道叶度，则日含王字。”
含王字者，日中有王字也。王者德象，日光所照，无不
及也。

君德应阳，则醴泉出。

《孝经内事》君有德，天下欣心大丰盛。

陆贾《新语至德》篇：“夫欲建国彊威，辟地服远者，必得
之于民；欲立功兴誉，垂名流光，显荣华者，必取之于
身。故据万乘之国，持百姓之命，苞山泽之饶，主士众
之力，而功不在于身，名不显于世者，乃统理之，非也。
天地之性，万物之类，儴道者众归之，恃刑者民畏之。
归之则附其侧，畏之则去其域。故设刑者不厌轻，为
德者不厌重，行罚者不患薄，布赏者不患厚”，所以亲
近而致疏远也。

《白虎通》：王者承统理，调和阴阳，阴阳和，万物序，休气
充塞，故符瑞并臻，皆应德而至。德至天，则斗极明，日
月光，甘露降；德至地，则嘉禾生，蓂荚起，秬鬯出，太平
感。德至文表，则景星见，五纬顺轨。德至草木，则朱草
生，木连理；德至鸟兽，则凤凰翔，鸾鸟舞，麒麟臻，白虎
到，狐九尾，白雉降，白鹿见，白乌下；德至山陵，则景云
出，芝实茂，陵出异丹，阜出萐莆，山出器车，泽出神鼎，
德至渊泉，则黄龙见，醴泉通，河出龙图，浴出龟书，江
出大贝，海出明珠。德至八方，则祥风至。

罗隐《两同书》：“夫万姓所赖，在乎一人；一人所安，资乎
万姓。则万姓为天下之足，一人为天下之首也。夫以
水动萍移，风行草偃，处唐虞之代则比屋可封，居桀
纣之朝，则比屋可戮。夫天下者，岂贤于彼而愚于此，
易于上而难于下哉？盖人君有所损益也。然则益莫
大于主俭，损莫大于君奢，奢俭之间，损益之本也。”
《汲古丛语》：干之九二，非君位也，而曰君德。九五，君位
也，不曰君位，而曰位乎天德。舜之元德，君德也，受尧
之禅，则位乎天德矣。故饭糗茹草，若将终身，而德未
尝俭于位也。贵为天子，若固有之，而位未尝俭于德
也，故曰“有天下而不与。